उन्होंने कहा, ‘इस बात को सुनिश्चित करने के लिए सामूहिक संकल्प लिया जाना चाहिए कि किसान नहीं मरें। इस बात का पता लगाए जाने की आवश्यकता है कि क्या गलतियां हुई हैं और इस सरकार के आने से पहले क्या ‘कमियां’ रहीं और उनके कार्यकाल के दौरान क्या कमियां रहीं।’ उन्होंने कहा, ‘किसानों की आत्महत्या का मुद्दा कई साल से पूरे देश के लिए चिंता का विषय है। हमें इस बात पर विचार करना होगा कि कहां गलतियां हुई और क्या कमियां रहीं।’ उन्होंने कहा, ‘पिछले 10 महीने में क्या कमियां रहीं। हम किसी भी सुझाव पर विचार करने को तैयार हैं ताकि कोई रास्ता ढूंढा जा सके। इस संकट से निपटने के लिए इस चर्चा के बाद हम सामूहिक संकल्प लें।’किसानों के कष्ट और संकट पर चर्चा शुरू करते हुए राज्यसभा में विपक्ष के नेता गुलाम नबी आजाद ने कहा कि संप्रग सरकार के भूमि कानून को बहाल रखा जाना चाहिए और राजग सरकार को राज्यसभा में विधेयक के पारित नहीं होने पर संसद के दोनों सदनों की संयुक्त बैठक बुलाने पर जोर नहीं देना चाहिए। जब सरकार ने भूमि अधिग्रहण पर दोबारा अध्यादेश जारी करने का कारण स्पष्ट किया तो विपक्षी सदस्यों ने शोर-शराबा किया। तृणमूल कांग्रेस के एक सदस्य ने एजेंडा पत्र की प्रति फाड़ दी और इसे सभापति के आसन के सामने फेंका। तृणमूल सदस्यों ने इस मुद्दे पर बहिगर्मन भी किया।